**VIJESTI SA 7. SJEDNICE GRADSKOG VIJEĆA**

Sjednici, sedmoj po redu, Gradskog vijeća koja je održana 7. ožujka, predsjedavao je **Stjepan Topalović**, na kojoj se raspravljalo o nizu akata iz komunalnih djelatnosti, proračuna i financija te društvenih djelatnosti Grada Otoka koji su doneseni **na prijedlog gradonačelnika** **Josipa Šarića.**

**PRIHVAĆENO FINANCIJSKO IZVJEŠĆE VRTIĆA KOJI ĆE USKORO PRIMITI JOŠ 30 DJECE**

Gradsko vijeće je prihvatilo Financijsko izvješće o poslovanju Dječjeg vrtića Pupoljak Otok za 2021. godinu, koje je podnijela ravnateljica Katarina Landeka, sa prihodima i rashodima oko 1,4 milijuna kuna. U vrtiću je bilo smješteno u prosjeku 95 djece. Prema riječima ravnateljice uskoro će vrtić temeljem podnešenih zahtjeva raditelja omogućiti prijem još 30 djece, obzirom da je naknadno dograđena dodatna soba dnevnog boravka za djecu.

**IZMJENOM I DOPUNOM PRORAČUNA POVEĆANA SREDSTVA ZA UREĐENJE CESTA I NOGOSTUPA**

Vijećnici su razmatrali i usvojili prve izmjene i dopune Proračuna za 2022. sa stavkom od 34.633.000,00 kuna na prihodovnoj i rashodovnoj strani. Ovo je redovna izmjena Proračuna koja se, prema riječima Berislava Vukovića, pročelnika za financije i proračun, vrši radi usklađivanja povećanih prihoda uslijed veće naplate šumskog doprinosa prema obračunu Hrvatskih šuma koja je sa planiranih 1,5 milijuna kuna povećana na 3,5 milijuna kuna. To su namjenska sredstva koja će se, sukladno usvojenom Programu utroška sredstava šumskog doprinosa te Programa građenja komunalne infrastrukture, iskoristiti u svrhu: rekonstrukcije ulice Zrinskih Frankopana, izgradnje prometnice Otok – Bošnjaci, rekonstrukcije prometnice u Ulici Varoščica i Ulici Ljudevita Gaja, izgradnja prometnice u Zvonarevoj ulici, asfaltiranje ulica nakon izvedenih radova na izgradnji kanalizacijske mreže te za izgradnju nogostupa u Otoku i Komletinaca. Također dio sredstava će se koristiti i za sufinanciranje postavljanja semafora u središtu Komletinaca te uređenje dva postojeća spomen obilježja žrtvama Domovinskog rata izvan naselja.

**NAKNADA ZA UDOMLJAVANJE NAPUŠTENOG PSA**

Na sjednici Gradskog vijeća donešena je odluka temeljem koje će se osobi koja iz skloništa za životinje trajno udomi napuštenog psa čije se zbrinjavanje u skloništu financira iz gradskog proračuna isplatiti jednokratna naknada u iznosu dvije tisuće kuna po udomljenom napuštenom psu. Također grad će u cijelosti financirati i kastraciju ili sterilizaciju, mikročipiranje i prvo cijepljenje pasa vlasnika koji imaju prebivalište na području grada. Uz zahtjev za isplatu naknade vlasnici pasa dostavljat će gradu račune za obavljene usluge na osnovu kojih će se vršiti isplata naknade iz gradskog proračuna.

**CIJENA SAKUPLJANJA KOMUNALNOG OTPADA OSTAJE ISTA**

Vijeće je usvojilo Odluku o načinu pružanja javne usluge sakupljanja komunalnog otpada, kojom je posebno utvrđen fiksni dio u nepromijenjenom iznosu. Također, prema riječima gradonačelnika Josipa Šarića, koji donosi odluku o varijabilnom dijelu, a koja je sastavni dio navedene odluke, građani Otoka i Komletinaca neće plaćati Vranjevu d.o.o. veću cijenu u odnosu na dosadašnju cijenu za pružene javne usluge sakupljanja komunalnog otpada.

**UREĐENJE SPOMEN OBILJEŽJA U KOMLETINCIMA**

Gradsko vijeće je donijelo Odluku o uređenju postojećih spomen obilježja poginulim hrvatskim braniteljima iz Domovinskog rata koja se nalaze izvan naselja u Komletincima. Uređenje dva spomen obilježja obuhvaća izradu i zamjenu spomen – ploča, parterno uređenje, postavljanje odgovorajuće ograde i uređenje okoliša te ostale radove po prijedlogu Braniteljskih udruga u znak sjećanja na poginule pripadnike 105. Bjelovarske brigade odnosno šestoricu poginulih branitelja čije se spomen obilježje nalazi iza mjesnog groblja i trojicu poginulih branitelja čije se spomen obilježje nalazi uz županijsku cestu prema Nijemcima.

**OSTALI USVOJENI AKTI GRADSKOG VIJEĆA**

U svrhu izrade projektne dokumentacije prema idejnom projektu Ciglana sa sportsko rekreacijskim i ugostiteljskim sadržajima usvojena je odluka o ukidanju statusa javnog dobra k.č. br. 2204, u k.o. Otok. U naravi se radi o neplodnom zemljištu u vlasništvu grada.

Usvojen je i novi Pravilnik o jednostavnoj nabavi za nabavu roba, radova i usluga te projektne natječaje u kojem je propisana procijenjena vrijednost do 70 tisuća kuna, umjesto dosadašnjih 100 tisuća kuna (bez PDV-a). Propisan je i rok od 15 dana za dostavu ponuda po Pozivu koji se objavljuje i na mrežnim stranicama grada kako bi se omogućio veći izbor najpovoljnije ponude.

**IZVJEŠĆE GRADONAČELNIKA JOSIPA ŠARIĆA ZA PERIOD OD 1. 7. DO 31. 12. 2021.**

Na kraju sjednice Gradskog vijeća usvojeno je **izvješće gradonačelnika JosipA Šarića za drugo polugodište 2021. godine.**